**“นรม. มอบรางวัลอุตสาหกรรม ประจำปี 2561 พร้อมเดินหน้ายกระดับศักยภาพอุตสาหกรรมไทยสู่ยุค 4.0**

กรุงเทพฯ 20 ธันวาคม 2561 - พลเอกประยุทธ์ จันทร์โอชา นายกรัฐมนตรี ให้เกียรติเป็นประธานในพิธีมอบรางวัลอุตสาหกรรม ประจำปี พ.ศ. 2561 (The Prime Minister’s Industry Award 2018) โดยมี นายอุตตม สาวนายน รัฐมนตรีว่าการกระทรวงอุตสาหกรรม กล่าวรายงาน​ โอกาสนี้ นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และคณะผู้บริหารกระทรวงอุตสาหกรรม เข้าร่วมในพิธีดังกล่าว ณ ตึกสันติไมตรี ทำเนียบรัฐบาล

รางวัลอุตสาหกรรม​ จัดขึ้นเป็นประจำทุกปีนับ ตั้งแต่ปี พ.ศ. 2536 เป็นต้นมา จนถึงวันนี้นับเป็นปีที่ 26 โดยในปีนี้ได้แบ่งรางวัลให้มีความชัดเจนมากยิ่งขึ้น​ พร้อมเพิ่มเติมรางวัลให้กับกลุ่มผู้ประกอบการวิสาหกิจขนาดกลางและขนาดย่อม (SMEs) ซึ่งปัจจุบันมี SMEs จำนวนมากได้รับการพัฒนาศักยภาพ ยกระดับขีดความสามารถในการแข่งขันผ่านโครงการและกิจกรรมต่าง ๆ รวมถึงมาตรการสนับสนุนของภาครัฐและกระทรวงอุตสาหกรรม ทำให้ผู้ประกอบการปรับตัวและมีศักยภาพในการแข่งขัน สามารถพัฒนาต่อยอดธุรกิจได้อย่างต่อเนื่อง และเติบโตแบบก้าวกระโดด เป็นรากฐานที่สำคัญของเศรษฐกิจไทย

สำหรับในปีนี้มีสถานประกอบการที่ผ่านเกณฑ์การพิจารณาคัดเลือกและได้รับรางวัล รวมจำนวนทั้งสิ้น 92 รางวัล ประกอบด้วย 3 กลุ่ม ดังนี้ 1. รางวัลอุตสาหกรรมยอดเยี่ยม จำนวน 1 รางวัล ได้แก่ บริษัท ไดกิ้น อินดัสทรีส์ (ประเทศไทย) จำกัด จังหวัดชลบุรี 2. รางวัลอุตสาหกรรมดีเด่น แบ่งเป็น 8 ประเภท จำนวน 50 รางวัล และ 3. รางวัลอุตสาหกรรมขนาดกลางและขนาดย่อมดีเด่น แบ่งเป็น 4 ประเภท จำนวน 41 รางวัล จากจำนวนผู้สมัครเข้ารับการคัดเลือกทั้งสิ้น 387 ราย ผู้ประกอบการที่ได้รับรางวัลในปีนี้​ ล้วนเป็นปัจจัยสำคัญที่สร้างรากฐานภาคอุตสาหกรรมไทยให้มีความแข็งแกร่ง มีศักยภาพสามารถแข่งขันได้ในเวทีการค้าโลก สามารถรับมือกับโอกาสที่เปลี่ยนแปลงอย่างรวดเร็ว สร้างหนทางพัฒนาภาคอุตสาหกรรมไทยให้เจริญก้าวหน้า สร้างความเชื่อมั่นในสินค้าอุตสาหกรรมไทยให้เป็นที่ยอมรับในตลาดสากล พร้อมก้าวไปสู่อุตสาหกรรม 4.0 เพื่อร่วมพัฒนาประเทศไปสู่ความมั่นคง มั่งคั่ง และยั่งยืนต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว